b'\n_START_ARTICLE_\nVinjak\n_START_PARAGRAPH_\nVinjak je odle\xc5\xbean vinski destilat, ki vsebuje minimalno 36 vol.\xc2\xa0% etanola. Med proizvodnjo lahko dodajo ekstrakte sadja in grozdja, ki jih pridobivajo z maceracijo v vinskem destilatu. V Franciji uporabljajo za proizvodnjo konjaka sorte grozdja folle blanche, colombarde in ugni blanc. V Sloveniji ni posebnih sort grozdja za proizvodnjo vinjaka, \xc4\x8deprav je kakovost vinjaka odvisna od vinske trte, podnebja, sestave tal in vzgoje vinske trte. Poleg tega je odvisna tudi od \xc4\x8dasa in na\xc4\x8dina destilacije, na\xc4\x8dina in trajanja dozorevanja vinskega destilata, staranja in kon\xc4\x8dnega oblikovanja pija\xc4\x8de. Najbolj\xc5\xa1i destilat je tisti, ki je dozorel v hrastovem sodu in v tem obdobju pove\xc4\x8dal koli\xc4\x8dino aromati\xc4\x8dnih aldehidov, s tem pa tudi kakovost. Najbolj znan vinski destilat je francoski konjak.'